钦定古今图书集成/理学汇编/经籍典/第086卷 > 宋胡一桂翼传举要 > 《先天后天》
## 钦定古今图书集成/理学汇编/经籍典/第086卷 > 宋胡一桂翼传举要 > 《先天后天》

干，《文言传》曰：“先天而天弗违，后天而奉天时。”夫子本
只因乾卦有下干、上干，发先天后天之象，至邵子引
以明伏羲、文王之易。然朱汉上谓陈抟以先天图传
种穆，则其称所从来又远矣。但邵子之意，谓先天者，
如六十四卦，天本未尝为，而伏羲画之，谓之先乎天
可也；曰后天者，天地间已有六十四卦，文王就六十
四卦内又从而序之系之，谓之“后乎天”可也。故其诗
云：“若问先天一事无，后天还始著工夫一事无”，只是
顺其自然。且如画卦，不过由太极而两仪，两仪而四
象，四象而八卦。其重也，由八而十六，十六而三十二，
三十二而六十四，只是加一倍法。至如先天八卦与
六十四卦《圆图》，亦不过揭横图中前一截居南北之
东，后一截居南北之西，未尝致力于其间也。谓之
曰“著工夫”，则文王《序卦》与夫八卦方位，皆若出于有
意为之，非复庖牺自然之妙。然《序卦》与八卦方位既
成之后，或反对以相因，或流行以致用，亦莫不有自
然之位置，此所谓先圣后圣，其揆一也，何庸致区别
于其间哉？